Martin Johansson (jääkiekkoilija, 1987)

Martin Johansson (s. 24. lokakuuta 1987 Landskrona, Ruotsi) on ruotsalainen jääkiekkoilija, joka pelaa SM-liigajoukkue Turun Palloseurassa. Hän on pelipaikaltaan vasen laitahyökkääjä.

Ura

Seuraura 
Johansson on IF Lejonein kasvatti. Hän pelasi juniorina sittemmin Malmö Redhawksissa, josta Johansson siirtyi Färjestad BK:n J18-joukkueeseen kaudeksi 2003–2004. Kaudella 2004–2005 hän esiintyi ensimmäisissä miesten peleissään Ruotsin kolmanneksi korkeimmalla sarjatasolla maan I-divisioonan Skåre BK:ssa, jossa Johansson vietti kokonaan seuraavan kauden 2005–2006. Kaudeksi 2006–2007 hän siirtyi sarjatasoa ylemmäs HockeyAllsvenskanin Bofors IK:hon. Kesken kauden vuoden 2007 vaihteessa Johansson palasi kuitenkin Färjestadiin ja siirtyi seuran miesten joukkueeseen Ruotsin pääsarja Elitserieniin. Hän sai tililleen ensimmäisen Elitserien-ottelunsa 9. tammikuuta 2007 Djurgårdens IF:ää vastaan. Johansson jäi ottelussa kuitenkin ilman peliaikaa. Ensimmäiset jääaikansa Elitserienissä hän sai seuraavassa ottelussa 16. tammikuuta 2007 Timrå IK:ta vastaan. Johansson sai ottelussa jääaikaa 12.59 minuuttia. Ensimmäisen Elitserien-maalinsa hän teki kuudennessa ottelussaan 25. tammikuuta 2007 vieraissa HV71:tä vastaan. Johanssonin osuma jäi Färjestadin 3–4-voittoon päättyneen ottelun voittomaaliksi. Hänelle merkittiin ottelusta teholukema +2. Johansson pelasi liigassa kauden aikana 14 runkosarjaottelua tehopistein 1+1=2 ja yhdeksän playoff-ottelua ilman tehopisteitä. 

Kaudella 2007–2008 Johansson pelasi Färjestadissa 30 runkosarjaottelua tehden yhden maalin ja 12 playoff-ottelua tehden yhden maalin. Hän teki Elitserien-uransa ensimmäisen playoff-maalin viidennessä puolivälieräottelussa 18. maaliskuuta 2018 Frölunda HC:tä vastaan. Johanssonin osuma jäi Färjestadin 3–2-voittoon päättyneen ottelun voittomaaliksi. Hän pelasi kauden aikana myös 13 ottelua Bofors IK:n Allsvenskan-joukkueessa. Kaudella 2008–2009 Johansson teki Färjestadissa 44 runkosarjaottelussa tehot 3+5=8. Hän voitti kauden päätteeksi Ruotsin-mestaruuden, mutta Johansson ei pelannut kuitenkaan pudotuspeleissä, sillä hän pelasi kauden loppuun lainalla Allsvenskan-joukkue Mora IK:ssa. Joukkue eteni Kvalserieniin, mutta jäi kuitenkin ilman sarjanousua. Johansson pelasi kauden aikana Allsvenskania myös kaksi ottelua hänelle juniorivuosilta tutussa Malmö Redhawksissa.

Kaudella 2009–2010 Johansson jatkoi Morassa vuoden mittaisella sopimuksella. Seuraavalla kaudella 2010–2011 hän oli joukkueen toiseksi paras pistemies Mikael Zettergrenin jälkeen tehoilla 12+26=38 ja Johansson voitti myös Moran sisäisen tehotilaston lukemalla +9. Joukkue eteni Kvalserieniin, jossa hän voitti Mora sisäisen piste-, maali-, ja syöttöpörssin tehoilla 4+4=8, mutta joukkue jäi kuitenkin ilman sarjanousua.

Johansson siirtyi kaudeksi 2011–2012 kaksivuotisella sopimuksella Brynäs IF:ään. Finaalisarjassa Skellefteå AIK:ta vastaan hän teki joukkueensa voittomaalin kahdessa ensimmäisessä ottelussa. Johansson voitti kauden päätteeksi Ruotsin-mestaruuden, kun Brynäs voitti ottelusarjan voitoin 4–2. Kaudeksi 2013–2014 hän siirtyi kaksivuotisella sopimuksella SHL:n (ent. Elitserien) nousijajoukkue Örebro HK:n riveihin. Johansson oli joukkueen kolmanneksi paras maalintekijä 11 osumallaan. Kaudella 2014–2015 hän teki liigan yhden kauden piste-ennätyksensä tehoilla 24+22=46, joilla Johansson oli Örebron paras maalintekijä ja toiseksi paras pistemies Derek Ryanin jälkeen. Johansson jakoi koko SHL:n maalipörssin toisen sijan Linköpings HC:n Jacob Micflikierin kanssa edellään vain Linköpings HC:n Broc Little sekä pistepörssin viidennen sijan Frölunda HC:n Mathis Olimbin kanssa. Hän jakoi myös Örebron sisäisen tehotilaston voiton Derek Ryanin kanssa lukemalla +18. Joulukuussa 2014 Johansson teki seuran kanssa kaksivuotisen jatkosopimuksen. Kaudella 2015–2016 hän oli Örebron toiseksi paras pistemies Daniel Vikstenin jälkeen tehoilla 15+19=34. Kaudella 2016–2017 Johansson oli tehoilla 10+10=20 joukkueen kolmanneksi paras maalintekijä ja neljänneksi paras pistemies.

Kaudeksi 2017–2018 Johansson palasi 2+1-vuotisella sopimuksella Färjestad BK:hon. Hän ei kerännyt 45 pelaamassaan runkosarjaottelussa yhtään jäähyminuuttia. Kausi 2018–2019 Johanssonilla jäi rikkonaiseksi murtuneen jalan vuoksi. Toukokuussa 2019 hän teki Färjestadin kanssa vuoden mittaisen jatkosopimuksen. Kaudella 2019–2020 Johansson pelasi loukkaantumisen vuoksi vain 25 ottelua. Huhtikuussa 2020 hän teki seuran kanssa jälleen vuoden mittaisen jatkosopimuksen, kuten taas toukokuussa 2021. Kausi 2021–2022 Johanssonilla jäi jälleen rikkonaiseksi ja hän pelasi runkosarjassa vain 36 ottelua. Hän voitti kauden päätteeksi Ruotsin-mestaruuden.

Lokakuussa 2022 Johansson siirtyi loppukauden 2022–2023 kattavalla sopimuksella SM-liigajoukkue Turun Palloseuraan. Hänen sopimuksenensa sisältyi myös kuukauden koeaika pelaajan itsensä pyytämänä. Joulukuussa Johansson teki molemminpuolisen koejaksonsa päätteeksi loppukauden jatkosopimuksen. Hänen kautensa jäi loukkaantumisten vuoksi hieman rikkonaiseksi.

Maajoukkueura 

Johansson pelasi alle 20-vuotiaiden MM-kilpailuissa vuonna 2007, jolloin hän oli kolmella osumallaan Ruotsin paras maalintekijä. Johansson valittiin alkulohkossa Slovakiaa vastaan pelatun ottelun päätteeksi joukkueensa ottelun parhaaksi pelaajaksi.

Johansson pelasi myös alle 18-vuotiaiden MM-kilpailuissa vuonna 2007, jolloin hän voitti pronssia. Johansson pelasi myös alle 18-vuotiaiden U-18 Junior World Cupissa vuonna 2004 voittaen pronssia. Yhteensä hän on pelannut 25 nuorten ja 27 poikien maaottelua.

Ruotsin A-maajoukkueessa Johansson on pelannut 13 ottelua tehopistein 2+5=7. Hän teki A-maajoukkuedebyyttinsä Euro Hockey Tourin ensimmäisessä kaksoismaaottelussa 6. helmikuuta 2015 Västeråsissa Suomea vastaan, mutta ottelu kuitenkin keskeytyi jään pettämisen vuoksi, joten virallisen debyyttinsä hän teki seuraavassa ottelussa 8. helmikuuta 2015 Tukholman Globenissa Suomea vastaan. Johansson merkittiin Ruotsin kakkosketjun vasempaan laitaan Robert Rosénin ja Martin Thörnbergin viereen. Hän teki ottelussa myös ensimmäisen A-maajoukkuemaalinsa, joka jäi Ruotsin 3–2-voittoon päättyneen ottelun voittomaaliksi.

Pelityyli 
Elite Prospects -sivuston Erik K. Pirin vuonna 2014 tekemän analyysin mukaan Johansson on etevä kahden suunnan hyökkääjä ja joukkuepelaaja, joka on tunnettu nopeudestaan ja monipuolisuudestaan. Pirin mukaan hänellä on hyvä ja nopea laukaus. Pirin mukaan Johansson tuo jokaiseen peliin myös työteliäisyyttä ja röyhkeyttä.

Muuta 
Johanssonin pikkuveli Marcus on olympiahopeamitalisti (Sotši 2014), joka pelaa hyökkääjänä NHL-seura Minnesota Wildissa. Veljekset olivat yhdessä voittamassa Ruotsin-mestaruutta Färjestadissa vuonna 2009. Heidän setensä Gunnar Johansson pelasi omalla urallaan hyökkääjänä yli 300 Ruotsin pääsarjaottelua Färjestadissa, jossa hän oli voittamassa Ruotsin-mestaruutta vuonna 1981. Johansson on myöhemmin luonut valmentajauraa mm. Elitserienissä, Allsvenskanissa ja Norjassa.

Tilastot

Lähteet

Viitteet 

Ruotsalaiset jääkiekkoilijat
Turun Palloseuran pelaajat
Vuonna 1987 syntyneet
Elävät henkilöt